ریاض( آن لائن) سعودی وزارت داخلہ پڑو کرینے کہ مملکت اٹی اگہ درملکی اس پک کروک ایس او پی تا خلاف ورزی ءِ کرے تو اودے ڈی پورٹ کننگک۔ و اونا دوارہ مملکت اٹ پترینگ آ رکھ خلنگک۔ سعودی عرب نا وزارتِ داخلہ کورونا وائرس ءِ تالانی آن توننگ کن پڑو کروک رکھی گام گیج آتا خلاف ورزی آ پوسکن ءُ ڈنڈ و قید انا سزا نا پڑو کریے۔ و داسہ خلاف ورزی کرک آتے 10 لکھ ریال اسکان نا ڈنڈ و پنچ سال اسکان قید انا سزا بنفنگانے۔ کورونا وائرس نا بابت سوشل میڈیا یا ذاتی حیثیت اٹ ہوکا یا غلط معلومداری تالان کروک آ بندغ آتیا10 لکھ اسکان ڈنڈ بیٹ کننگک، و اوفتے پنچ سال اسکان قید انا سزا ہم تننگ مریک۔ دا ڈوہ انا کم آن کم ڈنڈاسہ لکھ ریال مریک۔ وزارت داخلہ نا پوسکن آ جاری کروک کانود آتیٹی اسہ بندغ آن پین بندغ اسے ٹی رزاک آ کورونا وائرس گدریفنگ نا گام ءِ اسہ بھاز بھلو خلاف ورزی اس تکنگک۔ و دا وڑ کروک آ بندغ آ پنچ لکھ ریال اسکان ڈنڈ بیٹ کننگ مریک۔ سعودی عرب کورونا وائرس ءِ تالان مننگ آن توننگ کن کیہی انتظامی گام گیج آتے درستی راستی کرفینے و مچ آ ملک اٹی شار تے ٹی پورو یا گڈل لاک ڈاﺅن کرینے۔کمامدار آک کرفیو نا وخت آ المی کاریم تا رد اٹ اُرا تیان پیشن ہنوک آ بندغ کن پرمٹ نا نظام اس درستی راستی کرفینے، ہمو بندغ آک کمامدار آتیان موکل کاغد ہلسا پک کروک وخت آ تینا اُرا تیان پیش تمنگ کیرہ۔ ولے دا موکل کاغد ءِ پک کروک فسری روٹ و پک کروک وخت آن بیدس کاریم اٹ اتنگ مفک، ہرکس دانا خلاف ورزی ءِ کرے تو اوڑا 2700 ڈالر آن27000 ڈالر اسکان نا ڈنڈ بیٹ کننگ مریک۔ یا گڑا اسہ سال اس قید انا سزا بنفنگ مریک۔
